ལན།དྲི་བ་འདི་ཁག་གཉིས་ལ་དབྱེ་དགོས་ཀྱི་འདུག་སྙམ།དང་པོ་དམངས་གཙོའི་ལམ་ཟེར་བ་འདི་རེད་ལ་ད་ལྟའི་ང་ཚོའི་དམངས་གཙོའི་ལམ་འདི་ལམ་ལོག་ཅིག་རེད་ལབ་ན་འགྲིག་མིན་མི་ཤེས་ཏེ།དེང་སང་གི་དམངས་གཙོའི་ལམ་ལུགས་གཞན་དག་དང་བསྡུར་ན་ར་མ་ལུག་ཞིག་ཏུ་ཆགས་ཡོད་པ་གསལ་བོ་རེད།དཔེར་ན་ང་ཚོར་ཆབ་སྲིད་ཚོགས་པ་དང་།གྲོས་ཚོགས་གོང་འོག་མེད་པ་ལྟ་བུ་དང་།ཆོས་བརྒྱུད་ཁག་གི་མིང་འཁུར་མཁན་ཚོར་འོས་ཤོག་གཉིས་འཕེན་རྒྱུའི་ཐོབ་ཐང་ཡོད་པ་ལྟ་བུ་རེད།ཡིན་ནའང་རང་གི་ཞན་ཆ་དགེ་མཚན་དུ་སྒྲོག་མཁན་ཚོར་རྩོད་པ་བརྒྱབ་ནས་ཆོད་ཡོད་པ་མ་རེད།དེ་བས་སྐབས་བབ་ཀྱི་བརྗོད་བྱ་གཙོ་བོ་བཀའ་ཁྲི་འདེམ་སྟངས་ཀྱི་གཞི་རིམ་འོས་བསྡུའི་ལམ་ལུགས་སྐོར་རེད།ང་རང་བཙན་བྱོལ་དུ་ཡོང་བའི་ཚུན་ཆད་ལ་བཀའ་ཁྲི་ཐེངས་གཉིས་འདེམས་པ་དང་།སྤྱི་འཐུས་ཐེངས་ཁ་ཤས་ལ་འདེམས་པའི་ཉམས་མྱོང་ལ་གཞིགས་ན།ང་ཚོའི་འོས་བསྡུའི་གཞི་རིམ་འགྲོ་སྟངས་འཐུས་ཚང་མེད་པ་དང་།དེར་ཆབ་སྲིད་པ་ཚོས་མངོན་ལྐོག་གཉིས་ན་བྱུས་ངན་བཤམས་ས་ཡོད་པ་དེ་རེད།འདིའི་ཐད་བཀའ་ཁྲི་ཐེངས་གཉིས་པའི་སྐབས་ཨོ་རུ་ས་གཞིས་ཆགས་ཀྱི་འོས་ཤོག་ཐད་རྩོད་རྙོག་བྱུང་བ་དང་།བཀའ་ཁྲི་ཟམ་གདོང་ཚང་ལ་འོས་ཤོག་བླུགས་པའི་གོ་རིམ་ཁྲོད་གཞུང་གིས་ཐད་ཀར་རམ།ཡང་ན་དངོས་ཤུགས་བརྒྱུད་གསུམ་ནས་བཀའ་ཁྲི་ཟམ་གདོང་ཚང་འདེམ་ན་ཡག་རབས་རྒྱན་རབས་དང་།གཞན་མི་སྣ་སུ་དང་སུ་སླེབས་ན་ཉེན་ཁ་ཡོད་ལུགས་དྲིལ་བསྒྲགས་བྱས་ཡོད་པ་མ་ཟད།དྲིལ་བསྒྲགས་དེའི་འགྲོ་གྲོན་གཞུང་འབྲེལ་ཐོག་ནས་བཏང་བ་ལྟ་བུ་རེད།འདི་ལྟར་དམངས་གཙོའི་ལུང་པ་ཚད་ལྡན་ཞིག་གི་ནང་དུ་གཞུང་ཞིག་འོས་འདེམས་ཁྲོད་ནས་བར་གནས་མ་ཐུབ་པར་མི་སྣ་ག་གེ་མོའི་ཕྱོགས་སུ་ལྷུང་ནས་དྲིལ་བསྒྲགས་བྱས་ན་རྦད་དེ་ཚར་བ་རེད།